Блог за всичко полезно: Голяма опасност от лавини в планините
Коварни лавини ще дебнат днес всички планини, алармира пред "Стандарт" Кирил Русев, шеф на Планинската спасителна служба (ППС). Най-опасно ще бъде по върховете, затова туристите, скиорите и сноубордистите не бива да се качват нависоко, обясни специалистът. По думите му огромни маси сняг са слегнали заради временното затопляне и може да тръгнат по склона изневиделица без всякаква причина, т.е. дори и да не са предизвикани от движение. Опасността се засилва и от бурния вятър, който нахлува от югозапад. Хората трябва да ходят само по маркираните пътеки, своеволията може да им струват живота, натърти Русев.
Много от курортите затварят най-високите си участъци за скиори, защото лифтовете не могат да се движат под напора на вятъра. Високите склонове пък са засипани с огромно количество мокър сняг. Лавините от такъв сняг достигат скорост до 60 км/час и може да тръгнат не само от южни и източни склонове, но и от закрити клекове и скали, предупреждават планинските спасители. Опасността се засилва и от очакваните снеговалежи и дъждове.
Заради мъгливото време има опасност да се загуби пътят. Близките на изчезнал турист, който няма планинска застраховка, ще трябва да платят 724 лв. Акцията при лавинно нещастие за неподсигурените е още по-солена - 955 лв. След 48-ия час от диренето с помощта на спасителни кучета сумата набъбва с 40 лв. на всеки час. Цената на спасителната акция с хеликоптер е най-солена - 1500 лв. на час. Повечето скиори и сноубордисти имат застраховка, тя се включва и в билетите за лифтовете, обясни Кирил Русев.
Аварийните телефони на ППС работят денонощно: 02/963 2000 и 088/1470 (за абонати на М-Тел). Сигнали може да се подават и на тел. 112.
Labels: безопастност, лавини, планини, Ски, Ski